পত্রাঘাত! পশ্চিমবঙ্গ সরকারের অধীনস্থ অন্তত এক ডজন সংস্থা (কোম্পানি আইনে রেজিস্ট্রিকৃত)  কোম্পানি বিধি মানছে না বলে রাজ্যকে জানাল নরেন্দ্র মোদী সরকার।
সূত্রের খবর, রাজ্যের মুখ্যসচিব বাসুদেব বন্দ্যোপাধ্যায়কে সম্প্রতি একটি চিঠি দিয়েছে কেন্দ্রীয় কর্পোরেট বিষয়ক মন্ত্রক। চিঠিতে অভিযোগ করা হয়েছে, সংশ্লিষ্ট সংস্থাগুলি গত কয়েক বছর ধরে তাদের ‘ব্যালেন্স শিট’ এবং ‘অ্যানুয়াল রিটার্ন’ ওই মন্ত্রকের কাছে জমা দেয়নি। এজন্য সংস্থাগুলি এবং তাদের ডিরেক্টরদের কারণ দর্শানোর নোটিস পাঠানো হলেও এ যাবৎ উত্তর পাওয়া যায়নি। এমনকী, তারা বকেয়া নথি জমাও দেয়নি মন্ত্রকের কাছে। 
কেন্দ্রীয় মন্ত্রকের ওই চিঠিতে ইঙ্গিত, এই অবস্থা চলতে থাকলে ওই সংস্থাগুলির বিরুদ্ধে আইনি পদক্ষেপ অনিবার্য হয়ে উঠতে পারে। মুখ্যসচিবকে অনুরোধ করা হয়েছে, ওই সব তথ্য মন্ত্রককে দেওয়ার জন্য তিনি যেন সংশ্লিষ্ট সংস্থাগুলিকে বলেন।  
ওই সরকারি সংস্থার কয়েকটি ২০১২-’১৩, ২০১৩-’১৪ এবং ২০১৪-’১৫ আর্থিক বছরে ‘অ্যানুয়াল রিটার্ন’ জমা দেয়নি মন্ত্রকে। আবার কিছু সংস্থা ওই বছরগুলিতে ‘ব্যালান্স শিট’ জমা  দেয়নি। অনেক সংস্থা আবার দু’টি নথির কোনওটিই জমা দেয়নি। সূত্রের খবর, ২০১৫-’১৬ এবং ২০১৬-’১৭ (প্রায় শেষলগ্নে) আর্থিক বছরের তথ্যও জমা দেওয়ার কাজ বাকি রয়েছে। আর যে সংস্থাগুলি এতদিন পর্যন্ত ‘অ্যানুয়াল রিটার্ন’ বা ‘ব্যালান্স শিট’ জমা করেনি, শো-কজের উত্তর না দিয়ে তারা চলতি বছরের সংশ্লিষ্ট তথ্য দাখিল করতে পারবে না। কোম্পানি বিশেষজ্ঞদের একাংশের ব্যাখ্যা, প্রতি বছর কর্পোরেট বিষয়ক মন্ত্রকের কাছে ‘অ্যানুয়াল রিটার্ন’ এবং ‘ব্যালান্স শিট’ জমা দেওয়া কোম্পানি আইনে রেজিস্ট্রিকৃত সংস্থাগুলির পক্ষে বাধ্যতামূলক। পরপর তিন বছর কোনও সংস্থা তা না করলে সেটিকে ‘নিষ্ক্রিয়’ বলে ধরে নেওয়া হয়। কোম্পানি আইন অনুযায়ী, সংশ্লিষ্ট সংস্থাকে কারণ দর্শানোর নির্দেশ দিতে পারে মন্ত্রক। জবাবে সন্তুষ্ট না-হলে সেই সংস্থার কর্ণধারদের বিরুদ্ধে মামলা দায়েরও করতে পারে।
নিয়ম অনুযায়ী, সংস্থায় কী ধরনের আর্থিক লেনদেন করা হয়েছে, তার খতিয়ান আর্থিক বছরের শেষে মন্ত্রকে জমা দিতে হয়। সেই তথ্যের ভিত্তিতে মন্ত্রক সংশ্লিষ্ট সংস্থার কাজকর্ম নজরে রাখে। ঘটনাচক্রে, অতীতে যে ভুয়ো অর্থলগ্নি সংস্থাগুলিকে ঘিরে বিতর্ক তৈরি হয়েছিল, তাদের তরফে ‘অ্যানুয়াল রিটার্ন’ বা ‘ব্যালান্স শিট’ নিয়মিত জমা দেওয়া হয়নি বলে তদন্তে জানা গিয়েছিল। আর সেই  সময় মুখ্যমন্ত্রী মমতা বন্দ্যোপাধ্যায় প্রশ্ন তুলেছিলেন, কর্পোরেট বিষয়ক মন্ত্রক, সেবি ওই সংস্থাগুলির উপর কেন প্রথম থেকে নজরদারি চালায়নি।
তবে প্রশাসনে অভিজ্ঞদের ব্যাখ্যা, সরকারি হলেও কোন সংস্থা কবে, কোন তথ্য দাখিল করছে না, তা প্রশাসনের সর্বোচ্চস্তরের আমলা-আধিকারিকদের পক্ষে দেখা সম্ভব নয়। কারণ, এই তথ্য জমা দেওয়ার কাজ দেখভাল  করা নির্দিষ্ট আধিকারিকের দায়িত্ব। ফলে এক্ষেত্রে সরকারকে দোষারোপ করা আদৌ উচিত নয়। যে কারণে ওই সংস্থাগুলির বিরুদ্ধে অভিযোগ মুখ্যসচিবের নজরে এনেছে মন্ত্রক।